

VLADA REPUBLIKE HRVATSKE

Zagreb, 8. veljače 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo znanosti i obrazovanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Savezne Republike Brazila o suradnji u području obrazovanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ donijela

**O D L U K U**

**o pokretanju postupka za sklapanje Sporazuma između Vlade Republike Hrvatske i Vlade Savezne Republike Brazila o suradnji u području obrazovanja**

**I.**

Na temelju članka 139. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Savezne Republike Brazila o suradnji u području obrazovanja (u daljnjem tekstu: Sporazum).

**II.**

Dosadašnja suradnja Republike Hrvatske i Savezne Republike Brazila ostvarivala se u ograničenom obliku te je brazilska strana predložila sklapanje sporazuma kojim će se suradnja između dviju država u području obrazovanja značajno unaprijediti.

**III.**

Sklapanje Sporazuma predlaže se radi unaprjeđenja i poboljšanja ukupnih odnosa između Republike Hrvatske i Savezne Republike Brazila te zbog pravnog reguliranja okvira suradnje u području obrazovanja.

Međunarodnopravni okvir koji bi se uspostavio Sporazumom pružio bi dodatni poticaj za jačanjem i konkretiziranjem suradnje u području obrazovanja.

Sporazum će doprinijeti razvijanju dvostrane i mnogostrane suradnje i u tom cilju podržavati izravnu suradnju i veze između ustanova visokog obrazovanja, mobilnost studenata, razmjenu stručnjaka te uspostavu lektorata hrvatskog, odnosno portugalskog jezika.

**IV.**

Prihvaća se Nacrt sporazuma, kao osnova za vođenje pregovora.

Nacrt sporazuma iz stavka 1. ove točke, sastavni je dio ove Odluke.

**V.**

Pregovori za sklapanje Sporazuma vodit će se diplomatskim putem stoga za vođenje pregovora nije potrebno osigurati financijska sredstava u državnom proračunu Republike Hrvatske.

**VI.**

Ovlašćuje se ministar znanosti i obrazovanja da, u ime Vlade Republike Hrvatske, potpiše Sporazum.

**VII.**

Izvršavanje Sporazuma neće zahtijevati dodatna financijska sredstava iz državnog proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona, odnosno ne podliježe potvrđivanju po članku 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Predmetnom odlukom pokreće se postupak za sklapanje Sporazuma između Vlade Republike Hrvatske i Vlade Savezne Republike Brazila o suradnji u području obrazovanja (u daljnjem tekstu „Sporazum“). Budući da su u posljednje vrijeme iskazane obostrane inicijative za intenziviranjem suradnje u području obrazovanja, sklapanje Sporazuma kojim bi se unaprijedila suradnja u rečenom području između Republike Hrvatske i Savezne Republike Brazila od iznimne je važnosti.

Sporazumom se podržava neposredna suradnja između ustanova, razmjena osoblja, informacija i dokumentacije. Osobito se promiče mobilnost studenata na obostranu korist.

Sklapanjem predmetnog Sporazuma ojačat će se ukupni odnosi između Republike Hrvatske i Savezne Republike Brazila.